text: A38®
  
  publiceret: 2023-08-24 12:53:20+02:00
  A38 har i perioder været Danmarks mest solgte surmælksprodukt og findes i en række smagsvarianter og med forskellig fedtprocent. A38 er i dag et af Arla Foods beskyttede navne, men navnet har været ejet af forskellige mejeriselskaber (herunder det private Jægersborg Allés Mejeri i Gentofte) op gennem tiden med de mange fusioner og opkøb indenfor mejeribranchen.
  Der er flere forklaringer på navnet A38. Produktet blev lanceret af Andelsmejeriernes Mælkesalg i 1938, men A er også første bogstav i acidophilus, som den bakteriekultur kaldes, der anvendes til syrning af A38 . Den aktive mælkesyrebakterie i acidophilus-kulturen er Lactobacillus acidophilus, der kan overleve 38 °C i menneskets mavesæk. En tredje forklaring er, at i 1934 under udviklingen af denne type bakteriekulturer til fremstilling af probiotiske surmælksprodukter anvendtes en todimensional nummerering af reagensglas i professor Sigurd Orla-Jensens forskningslaboratorium på Polytekniske Læreanstalt med bogstaver og tal. Kulturen i glas A38 viste sig at være bedst og blev valgt til kommercielt brug.
  A38 indeholder udover almindelige tykmælksbakterier også Lactobacillus acidophilus, der er en mælkesyrebakterie, der vokser frem i produktet efter tilsætning af en starterkultur, syrner produktet, giver god holdbarhed og velsmag. Denne mælkesyrebakterie tillægges gode ernæringsmæssige egenskaber, da den kan overleve mavesækkens lave pH og vokse videre i tarmen.
  A38 skal indeholde mindst 10 millioner levende Lactobacillus acidophilus bakterier per mililiter, og indholdet er ofte ti til hundrede gange højere i friske produkter. Andre typer yoghurt som Cultura indeholder flere forskellige bakterier som Bifidobacterium bifidum, som ikke fermenterer produkterne, men som bliver tilsat de syrnede mælkeprodukter.